Koordinatės: 56°57′03″š. pl. 24°07′15″r. ilg.﻿ / ﻿56.950882°š. pl. 24.120897°r. ilg.﻿ / 56.950882; 24.120897

| Latvijos nacionalinė biblioteka |
| --- |
|  |
|  |
| **Įkurta** | 1919 m. rugpjūčio 29 d. |
| **Vieta** | Ryga, Latvija Latvija |
| **Bibliotekos fondas** | 4,1 mln. vnt. |
| **Darbuotojai** | 480 |
| **Direktorius** | Andris Vilks |
| **Interneto svetainė** | www.lnb.lv |

**Latvijos nacionalinė biblioteka** (latv. *Latvijas Nacionālā bibliotēka*), dar vadinama *Šviesos pilimi* (*Gaismas pils*) – didžiausia Latvijos biblioteka. Nacionalinė biblioteka yra Latvijos kultūros ministerijos valstybinė įstaiga, atliekanti svarbų vaidmenį formuojant šalies informacinę visuomenę, aprūpinant prieigą prie interneto, palaikant mokslinius tyrimus ir nenutrūkstamą švietimą.

Istorija
--------

Valstybės biblioteka (*Valsts Bibliotēka*) įkurta 1919 m. rugpjūčio 29 d. po Latvijos nepriklausomybės paskelbimo. Ji užėmė patalpas *Kaļķu* ir *Vaļņu* gatvių kampe. Pasitraukus iš sostinės bolševikams ir sugrįžus tikriesiems pastato šeimininkams, biblioteką įkurdino buvusiuose Livonijos vicegubernatoriaus rūmuose *Jauniela* gatvėje nr. 26. 1920 m. biblioteka gavo patalpas aikštėje priešais Rygos pilį. Vėliau dar keitė savo vietą, kol galiausiai 2008–2014 m. kairiajame Dauguvos krante, priešais miesto istorinį centrą, buvo pastatytas naujosios bibliotekos pastatas. Kai projektas buvo užbaigtas, pagal Europos kultūros sostinės-2014 programą tūkstančiai žmonių suformavo gyvą 3,5 km grandinę ir iš rankų į rankas siuntė knygas iš senosios bibliotekos į „Šviesos pilį".

Pirmuoju bibliotekos vadovu buvo Jānis Misiņš (1862–1945).

Veikla
------

1924 m. Latvija prisijungė prie Briuselio konvencijos, kurioje numatyti tarptautiniai spausdintos medžiagos – oficialių dokumentų, mokslinių ir literatūrinių leidinių – mainai.

Nuo 1950 m. biblioteka pradėjo „Žurnalų ir laikraščių straipsnių kronikos" leidimą. 1968 m. biblioteka surengė pirmąjį Baltijos bibliotekų seminarą.

1992 m. Latvijos Respublikoje buvo priimtas Nacionalinės bibliotekos įstatymas. 2002 m. Latvijos bankas išleido vieno lato monetą, skirtą bibliotekai. 2006 m. buvo įkurta Nacionalinė skaitmeninė biblioteka Latvijoje – *Letonica*. 2007 m. biblioteka buvo įtraukta į Latvijos mokslinių tyrimų institutų sąrašą.

Latvijos nacionalinė biblioteka dalyvauja daugelyje tarptautinių bibliotekų ir kitų organizacijų: UNESCO, ISO, ISBN, ISSN ir kt.

Pastate įrengta 1000 vietų skaitykla, 4,1 mln. leidinių saugykla. Yra restoranas, parodų centras bei konferencijų salės, knygos muziejus, vaikų literatūros skyrius, kompetencijos centras, muzikos bei istorijos kambariai, erdvės kalbų kursams. Biblioteka pritaikyta tiek darbui individualiai, tiek grupėmis, priima ekskursijas. Čia esanti koncertų salė talpina apie 460 žmonių, konferencijų centras – 400. Kasdien apsilanko daugiau nei 3000 lankytojų.

Architektūra
------------

45 000 m² ploto, 170 m aukščio pastatą suprojektavo latvių kilmės amerikietis Gunnar Birkerts. Savo architektūrinėmis formomis pastatas kelia asociacijas su jūros bangomis, o aukštyn kylančios fasado linijos atkartoja senuosius Rygos statinius.

Galerija
--------

* Senasis bibliotekos pastatas (1956–2014)Senasis bibliotekos pastatas (1956–2014)
* Vaizdas:Eastern-Partnership-Summit-22-05-2015-2742.jpgPagrindinis fasadas
* Vaizdas:Riga Petrikirche Blick vom Turm zur Nationalbibliothek.JPGBendras vaizdas
* Vaizdas:Латвийская национальная библиотека (Рига).jpgReginys naktį
* InterjerasInterjeras
* Koncertų salėKoncertų salė

Išnašos
-------

1. ↑  *Director*, National Library of Latvia. Nuoroda tikrinta 2020-11-07.

Nuorodos
--------

|  |  |
| --- | --- |
|  | **Vikiteka: Latvijos nacionalinė biblioteka** – vaizdinė ir garsinė medžiaga  |

* Oficiali svetainė Archyvuota kopija 2012-11-22 iš Wayback Machine projekto.
* Nacionalinė Latvijos biblioteka – moderni knygų šventovė Archyvuota kopija 2016-09-05 iš Wayback Machine projekto.